**Decizia etapei de încadrare**

**Nr. din 2020**

**DRAFT**

Ca urmare a solicitării de emitere a acordului de mediu, adresată de SPEEH ”HIDROELECTRICA” BUCURESTI SA – SUCURSALA HIDROCENTRALE PORTILE DE FIER cu sediul în Bucuresti, Bdul Ion Mihalache nr.15-17, sector 1 si punct de lucru Sucursala Hidrocentrale Porţile de Fier (SH Porţile de Fier), str.I.Gh.Bibicescu nr.2, , Drobeta Turnu Severin, județul Mehedinti; telefon: +4 0252 308601; fax: +4 0252 311514;

e-mail : [secretariat.pdf@hidroelectrica.ro](mailto:secretariat.pdf@hidroelectrica.ro), înregistrată la Agenția pentru Protecția Mediului Mehedinți cu nr.4493 din 28.04.2020, în baza Legii nr. 292/2018 privind evaluarea impactului anumitor proiecte publice și private asupra mediului și a Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, Agenția pentru Protecția Mediului Mehedinți

***decide***,

ca urmare a consultărilor desfășurate în cadrul ședinței Comisiei de Analiză Tehnică din data de 27.08.2020, ***că proiectul*** ***”Masuri de protectie suplimentara a disipatorului barajului deversor Portile de Fier I”*,** propus a fi amplasat în intravilanul mun. Dr Tr Severin, zona Gura Vaii – DN 6 ( E 70 ), jud. Mehedinti,

***nu se supune evaluării impactului asupra mediului.***

**Justificarea prezentei decizii:**

1. **Motivele pe baza cărora s-a stabilit neefectuarea evaluării impactului asupra mediului** sunt următoarele:
2. Proiectul se încadrează în prevederile Legii nr. 292/2018 privind evaluarea impactului anumitor proiecte publice și private asupra mediului, Anexa nr. 2, la pct.13. a) “Orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului

Prin analiza criteriilor de selecție pentru stabilirea evaluării impactului asupra mediului din Anexa nr. 3 a Legii nr.292/2018 privind evaluarea impactului anumitor proiecte publice și private asupra mediului, lucrarile propuse in cadrul proiectului nu sunt de natura a genera un impact semnificativ asupra mediului.

1. **Caracteristicile proiectului**
   1. **Dimensiunea și concepția întregului proiect**

Obiectivul investiţiei „Măsuri de protecție suplimentară a disipatorului barajului deversor Porțile de Fier I” este executarea lucrărilor de remediere a degradărilor și de promovare a unor măsuri de protecție suplimentara a disipatorului de energie al barajului deversor Porțile de Fier I, împotriva impactului periculos al procesului abrazional-erozional al apelor fluviului Dunarea

Prin măsurile de protecţie suplimentară se urmăreşte pe de-o parte protejarea patului albiei de procesul erozional, iar pe de altă parte prevenirea extinderii degradării betonului pragului disipatorului până la galeria de drenaj longitudinală amplasată în corpul acestuia.

**2.1.1** **Justificarea necesităţii proiectului**

În perioada de timp scursă de la intrarea în exploatare a SHEN Porţile de Fier I (cca 50 de ani), prin deschiderile barajului deversor şi implicit prin disipatorul de energie al acestuia au fost evacuate numeroase viituri. Debitul maxim deversat a fost de 15700 mc/s, iar durata de deversare, în condiții severe, a fost de circa o lună și jumătate.

Măsurătorile batimetrice efectuate în toată această perioadă au relevat atât modificările morfologice ale albiei Dunării în aval de disipator cât şi avansarea degradărilor în corpul pragului disipatorului de energie.

În anul 2019 - pe partea română a barajului deversor central - au fost efectuate o nouă serie de investigaţii geologice, geofizice și geotehnice la care s-a adăugat şi o nouă serie de măsurători batimetrice.

Pe baza rezultatelor acestor investigaţii/măsurători a fost elaborat (octombrie 2019) Raportul de Expertiză Tehnică în care se arată că :

- procesele de eroziune/depunere în albie sunt unele active, care mai degrabă vor

evolua și în viitor decât să înceteze.

- degradarea betonului din corpul pragului disipatorului [generată de fenomenele de

abraziune (\*) şi cavitaţie (\*\*)] și apariția unor caverne pe fața aval a acestuia sunt de asemenea procese care vor evolua în timp;

(\*) abraziunea (cauza primară): produsă de impactul particulelor de rocă dură, rezultate din eroziunea albiei aval baraj şi antrenate de vârtejul rotativ, care se formează aval de pragul disipatorului;

(\*\*) cavitația: proces iniţiat de asperitățile betonului și vitezele foarte mari de curgere la decolarea de pe prag.

- evoluţia în timp a tuturor acestor procese de degradare poate afecta siguranța în exploatare a barajului deversor.

**2.1.2**. **Perioada de implementare propusă**

Durata totală de realizare a investiţiei (procedură achiziţie publică, obţinere avize/ /autorizaţii, elaborare PT + DE, amenajare/dezafectare organizare tehnologică, lucrări execuţie în albia Dunării, recepţia lucrărilor) va fi de cca 4 ani (48 luni), din care: durata efectivă de realizare a lucrărilor de execuţie va fi de cca 2 ani (24 luni).

**2.1.3.Descriere a caracteristicilor fizice ale întregului proiect**

Realizarea investiţiei presupune parcurgerea mai multor etape după cum urmează:

\* Etapa I a --- Lucrări de curățare subacvatică (dragare) și pregătire a fundațiilor lucrărilor

În această primă etapă, se vor realiza lucrări de curățare subacvatică (dragare) a zonei situate aval de pragul disipatorului; aceste lucrări vor consta în degajarea unor corpuri naturale (sedimente, rocă desprinsă/derocată, resturi vegetație, etc) sau artificiale (bucăți de beton desprinse din pragul disipatorului) aflate pe fundul albiei.

Operaţiunea se va realiza pe o bandă de cca 6,50 m lăţime aval de pragul disipatorului, având grosime variabilă (0,80 m – 1,20 m).

Lucrările de curăţare se vor realiza cu utilaje specifice excavării sub nivelul apei (ex: draga autopropulsată dotată cu greifer); dacă va fi cazul se va putea utiliza şi spălarea cu jet puternic de apă sub presiune.

Materialul astfel excavat de pe fundul albiei va fi încărcat în mijloace de transport fluvial specifice unei astfel de operaţiuni (ex: şalandă hidroclap) urmând a fi transportat într-un amplasament ce va fi stabilit de către Administrația Fluvială a Dunării de Jos RA Galaţi / Agenţia Căi Navigabile Drobeta Turnu Severin la momentul realizării lucrărilor.

În această etapă, cu ajutorul echipelor de scafandri constructori vor putea fi evacuate eventuale fragmente mai mari de materiale existente pe fundul albiei.

Tot cu ajutorul scafandrilor se va cerceta și “plafonul” cavernelor, demolându-se părți ale acestuia, dacă se va constata că betonul este puternic degradat și/sau dacă grosimea plafonului este așa de mică încât nu se mai justifică păstrarea sa.

\* Etapa I b --- Lucrări de implementare a rețelei topo-geodezice pentru trasarea și urmărirea lucrărilor

După curățare, se vor efectua măsurători geodezice cu ajutorul scafandrilor, pentru a georeferenția marginile disipatorului și pentru a determina geometria finală a peretelui de coloane.De asemenea, la suprafaţa apei, limitele zonei în care urmează a se realiza lucrările se vor materializa prin amplasarea unor balize plutitoare.

\* Etapa a-II-a --- Ecran din coloane forate

Ecranul de coloane forate se va executa paralel cu limita aval a pragului disipatorului, la o distanţă de cca 2,00 m de aceasta; ca reper fix, ecranul de coloane se va amplasa la o distanţă de 60,15 m în raport cu axul barajului deversor.

Realizarea ecranului presupune forarea în prealabil, cu ajutorul unei tubulaturi speciale de foraj a unor găuri în roca de bază; adâncimea de forare va fi de cel puțin 4,50 m.

În aceste tubulaturi, după extragerea rocii, se vor introduce coloanele din ţeavă de oţel

(Ø - 1,00m; g – 16 mm). Distanța interax dintre coloane va fi 2,00 m, aşa încât distanța dintre acestea va fi de 1,00 m. Coloanele forate vor fi umplute cu beton hidrotehnic de turnat sub apă. Cota superioară a betonului din coloane va fi cu 0,50 m sub cota superioară a pragului disipatorului, care diferă în lungul acestuia astfel:

\* câmpurile 8 - 10........28,00 mdMA; \* câmpurile 11 - 14.........31,00 mdMA.

O importanţă deosebită o reprezintă respectarea strictă a distanţei de 0,50 m între capătul superior al betonului coloanei forate şi cota superioară a pragului, deorece pe capătul coloanelor vor fi așezate confecții metalice gata uzinate.

Înainte de turnarea betonului, verificarea acestei distanţe se va face cu ajutorul scafandrilor care fie vor tăia surplusul de ţeavă, fie vor monta o piesă de reglaj care va aduce colona metalică la cota impusă înainte de turnarea betonului.

Tot cu ajutorul scafandrilor se va verifica şi verticalitatea acestora; înclinarea coloanelor va fi remediată prin ajustarea poziției prin tragerea cu vinciuri sau alte mijloace adecvate.

Betonarea se va realiza prin metoda „Contractor pentru betonare sub apă” al cărei principiu de bază este menținerea tubulaturii de betonare permanent în interiorul masei de beton.

\* Etapa a-III-a --- Realizare ecran continuu cu elemente din oțel

Ecranul continuu se va realiza prin prinderea de ţevile din oţel a coloanele forate, în partea aval a acestora, a unor plăci de tablă din oțel (g – 10 mm).

Acestea vor fi prinse cu ajutorul unor ancore cu tijă filetată de-o contrapiesă ce va fi montată pe partea amonte a ţevilor metalice a coloanelor; contrapiesa constă dintr-un “grătar” format din grinzi din țeavă pătrată.

În mod evident şi această operaţiune se va realiza cu ajutorul scafandrilor.

Practic acest ecran continuu din tablă de oţel va avea rolul unui cofraj înglobat.

\* Etapa a IV-a --- Betonare faza I

În această etapă se va betona spaţiul cuprins între linia rocii, ecranul continuu realizat în etapa precedentă (coloane; plăci tablă oţel) și pragul disipatorului; astfel, se vor betona şi cavernele.

Anterior începerii betonării, se vor suda de ţeava metalică a coloanelor forate ancore din oţel-beton care vor asigura o legătură mai bună între ecranul continuu din oțel (cofrajul metalic înglobat) și betonul turnat.

Betonarea se va realiza cu beton hidrotehnic de turnat sub apă, în tronsoane de câte 16,00 m lungime, care corespund practic cu lamelele în care a fost turnat disipatorul barajului.

Tronsoanele de betonare vor fi delimitate prin elemente de rost, realizate din table de oţel

(g – 15 mm) fixate între țeava metalică a coloanelor și pragul disipatorului; aceste elemente vor fi așezate față în față şi vor fi menținute la poziție prin distanțieri din țeavă de oțel.

Betonarea se va realiza tot prin metoda „Contractor pentru betonare sub apă”.

\* Etapa a V-a --- Montajul structurii metalice orizontale

La capătul superior al coloanelor forate se vor monta niște tole din oţel (g – 10 mm) care vor realiza o ranforsare longitudinală continuă a șirului de coloane.

Rezemarea tolei pe capul coloanelor se face prin intermediul unor coliere din oțel.

Partea orizontală a tolei - la nivelul crestei pragului - va fi prinsă în betonul sănătos al pragului cu ajutorul unor ancore din oţel beton.

În partea orizontală a tolei se vor prevedea pe de-o parte goluri prin care se va turna betonul din faza II de betonare şi pe de altă parte goluri de injectare prin care se vor realiza injecţii de legătură între confecția metalică și masivul de beton turnat.

La fel ca şi betonarea faza I, montajul tolelor se va face pe tronsoane de 16,00 m lungime.

Această structură metalică – practic un „capac” din oţel – are rol multiplu, asigurând:

- legătura dintre ecranul continuu din aval și corpul pragului aval al disipatorului;

- rigidizarea ecranului din coloane;

- protecția împotriva cavitației și abraziunii a noului profil deversant realizat.

Montajul tolei sub apă se va face tot cu ajutorul scafandrilor.

\* Etapa a VI-a --- Betonare faza II

Betonul se va turna prin tuburi introduse în golurile din plăcile din oţel montate anterior.

\* Etapa a VII-a --- Completare protecție metalică orizontală

Golurile din placa metalică orizontală prin care s-a realizat betonarea (faza II) vor trebui curățate de surplusul de beton, tratate apoi cu materiale epoxidice/poliuretanice compatibile cu mediul acvatic și în final vor fi acoperite cu „capace” metalice prinse cu sudură de marginile golului.

Această operaţiune va asigura o suprafață deversantă plană, prevenind astfel apariția cavitației, precum și de a proteja pe mai departe betonul recent turnat.

\* Etapa a VIII-a – Injecții de legătură confecție metalică – beton turnat în etapa a II-a

Asigurarea legăturii intime între placa din oţel şi betonul turnat faza II se va realiza prin

injectarea sub presiune joasă (max. 1 bar) a golurilor lăsate în placa orizontală special în acest scop.La rândul lor şi aceste goluri se vor prelucra după finalizarea injectării și se vor obtura cu “dopuri” metalice.

* 1. **Cumularea cu alte proiecte existente și/sau aprobate**
* Nu este cazul.
  1. **Utilizarea resurselor naturale, în special a solului, a terenurilor, a apei și a biodiversității**

Realizarea proiectului implică un consum redus de resurse naturale în perioada de execuție a lucrărilor

Betoanele (cca 5500 mc) ce urmează a fi utilizate la realizarea investiţiei vor fi procurate de la staţii de betoane autorizate existente în zonă la momentul realizării investiţiei.

Având în vedere lucrările de realizare a investiţiei propuse acestea nu vor genera un impact negativ asupra elementelor care alcătuiesc ecosistemele terestre..

În ceea ce priveşte ecosistemele acvatice, impactul negativ generat asupra acestora este unul care ţine cont de necesitatea realizării investiţiei.

* 1. **Cantitatea și tipurile de deșeuri generate/gestionate**

Ȋn tabelul de mai jos se prezintă principalele categorii de deşeuri ce vor rezulta în urma lucrărilor şi estimativ cantităţile ce vor fi generate

|  |  |
| --- | --- |
| ***Tip deşeu*** | ***Cantitate (t)*** |
| - sedimente; rocă desprinsă/derocată (cod 17.05.04) | 2000 mc |
| - betoane (din "tavanul" cavernelor pragului disipator ) (cod 17.01.01) | 140 mc |
| - oţel (din ajustări coloane/tole/ancore) (cod 17.04.05) | 2,5 t |

Se vor genera şi deşeuri de ambalaje (cod 15.01.10 \*)

Gestionarea tuturor acestor tipuri de deşeuri se va face în conformitate atât cu prevederile legislaţiei în vigoare la momentul realizării lucrărilor

\* ***deşeurile rezultate din curăţarea talvegului***

Aceste deşeuri vor fi încărcate în mijloace de transport fluvial specifice unei astfel de operaţiuni (ex: *şalandă hidroclap)* urmând a fi transportat într-un amplasament ce va fi stabilit de către Administrația Fluvială a Dunării de Jos RA Galaţi / Agenţia Căi Navigabile Drobeta Turnu Severin la momentul realizării lucrărilor.

\* ***deşeurile nepericuloase*** (deşeuri oţel – rezultate din ajustare coloane/tole)

Aceste deşeuri vor fi depozitate temporar într-un container special destinat acestui scop; ulterior, vor fi transportate la depozitul beneficiarului de la Gura Văii, urmând a fi valorificate conform procedurilor interne ale beneficiarului (centralizat, prin Bursa de Mărfuri).

\* ***deşeurile periculoase*** (deşeuri ambalaje)

Executantul are obligaţia de-a preda această categorie de deşeuri unui agent economic, autorizat de către autoritatea competentă pentru protecţia mediului, în colectarea/transportul/ neutralizarea/eliminarea acestora.

\* ***deşeurile menajere***

Aceste deşeuri, provenite de la personalul *Executantului,* vor fi colectate în pubele proprii; periodic, vor fi transportate, la cel mai apropiat depozit pentru acest tip de deşeu, pe baza unui contract de prestări servicii pe care îl va încheia cu un agent economic, autorizat de către autoritatea competentă pentru protecţia mediului, în acest tip de activităţi.

**2.4.1. Substanțele și preparatele chimice periculoase utilizate:**

Ȋn cadrul lucrărilor urmează fi folosite şi o serie de materiale/substanţe toxice sau periculoase (grunduri anticorozive; materiale epoxidice /poliuretanice).

La livrare, toate aceste categorii de substanţe vor fi însoţite de Fişele cu date de securitate, în care sunt precizate condiţiile stricte ce trebuie impuse la transportul, manipularea, depozitarea, utilizarea acestora. .

* 1. **Poluarea și alte efecte negative**

Ținând cont de tipul de activitate propusă prin proiect se preconizează că acest tip de obiectiv nu va avea impact semnificativ asupra calității factorilor de mediu din zona influentă, urmând să se înregistreze o ușoară presiune doar în timpul lucrărilor de construcție.

***Factor de mediu apă***

Ȋn *perioada execuţie lucrărilor,* prin operaţiunea de curățare subacvatică (dragare) si de degajare a fundul albiei va conduce inevitabil la creşterea turbidităţii apelor Dunării, efect care se va manifesta, în lipsa deversărilor prin deschiderile barajului, pe o distanţă limitată de cca 25,00 m ÷ 40,00 m în aval de zona execuţiei lucrărilor.

După finalizarea tuturor lucrărilor pentru punerea în siguranţă a disipatorului, procesul de reconsolidare a sedimentelor dislocate se va întinde pe o perioada de cca 4 – 6 luni.

Ţinând cont de următoarele aspecte:

- necesitatea realizării lucrărilor de punere în siguranţă,

- suprafaţa ce urmează a fi curăţată este una redusă (cca 1450 mp),

- timpul de realizare a operaţiunii va fi de cca 7 - 10 zile,

- nu se vor efectua deversări prin deschiderile barajului,

se poate aprecia că acest tip de *impact negativ* va fi unul *limitat în timp şi spaţiu.*

Tot în *perioada execuției lucrărilor* se pot produce poluări ale apelor Dunării provocate de *pierderi accidentale* de combustibili și/sau lubrifianți de la utilajele (platformă plutitoare autoridicătoare, dragă autopropulsată, autobetoniere, etc) fie de la mijloacele de transport (şalupe, şalandă, remorcher) ale *Executantului .* Acesta va avea obligaţia de-a avea în dotare materiale de intervenţie (batiste, perne, baraje absorbante, absorbant biodegradabil etc) pentru a putea acţiona cu rapiditate în cazul producerii unor astfel de incidente.

Astefl, în cazul unei intervenţii rapide şi eficente *impactul negativ* generat asupra calităţii apelor Dunării va fi unul cu caracter *local* şi *temporar*.

***Factor de mediu aer***

Pe *perioada execuției lucrărilor*, poluarea aerului se poate manifesta prin noxele și pulberile provenind de la gazele de eșapament eliminate de sursele mobile (utilaje / mijloace de transport) pe apă şi pe uscat ale *Executantului*.*,*

Ȋn condiţiile în care acesta va asigura menținerea în stare bună de funcționare a acestora putem afirma că eventualul *impact negativ* generat asupra calităţii aerului va fi unul *temporar* şi *local,* practic unul *nesemnificativ*.

Betoanele necesare realizării investiţiei vor fi procurate de la staţii de betoane autorizate existente în zonă la momentul realizării investiţiei, iar de pe mal autobetonierele vor fi transportate spre platformă autoridicătoare cu mijloace de transport fluvial; în aceste condiţii, nu se va pune problema poluării aerului cu pulberi de ciment.

Operaţiunile de ajustare şi/sau refacere protecţie anticorozivă a diferitelor elemente metalice ce urmează a fi montate (coloane, tolă) vor genera poluări locale ale aerului, care impun măsuri de protecţie a muncii pentru personalul de execuţie

***Zgomot și vibrații***

Ȋn *perioada execuţiei lucrărilor* *Executantul* va utiliza utilaje (platformă autoridicătoare, macara plutitoare) şi mijloace de transport pe apă (şalupă, remorcher) şi pe uscat (microbuze, autobetoniere) nivelul estimat de zgomot produs de acestea, unul specific unor astfel de lucrări, va fi de cca 75 dB (A).

Având în vedere că lucrările se vor desfăşura în special pe apă la peste 300,00 m de mal, în afara zonelor locuite, se poate afirma că *impactul* *negativ* astfel generat va fi unul *nesemnificativ*.

***Factor de mediu biodiversitate***

Lucrările propriu-zise necesare punerii în siguranţă a disipatorului barajului Porţile de Fier I se vor executa exclusiv pe/sub apă. Pe uscat se va realiza doar organizarea tehnologică.

\* **ecosisteme terestre**

Organizarea tehnologică aferentă realizării investiţiei va fi amenajată pe platforma betonată existentă pe malul stâng la cca 3,00 km aval de barajul Porţile de Fier I, o zonă deja antropizată.

Nu vor fi afectate populaţiile de păsări ce ar staţiona pe suprafaţa lacului de acumulare Porţile de Fier II, în imediata vecinătate a barajului; începerea lucrărilor va conduce la plecarea acestora din zona respectivă.

În concluzie, amenajarea organizării tehnologice nu va genera *niciun fel de impact* asupra ecosistemelor terestre.

\* **ecosisteme acvatice**

În zonele din lacul de acumulare Porţile de Fier II, situate imediat aval de centrală şi ecluză,

curentul de apă evacuat face puţin probabilă constituirea unei biocenoze de fund.

În schimb, aval de baraj, unde alternează perioade de stagnare cu perioade relativ scurte de tranzitare a viiturilor, este posibil ca în timp să se fi constituit biocenoze de fund, chiar dacă unele „relativ sărace”.

Prin îndepărtarea sedimentelor aflate pe fundul albiei, se vor elimina din acest posibil ecosistem populaţiile organismelor bentonice [viermi, larve de insecte, moluşte (bivalve sau melci de apa), unele crustacee, diverse microorganisme, eventual alge de fund (dacă va fi cazul).

După cum s-a menţionat anterior, efectul creşterii turbidităţii se va putea manifesta aval de zona execuţiei lucrărilor, pe o distanţă de cca 25,00 m ÷ 40,00 m. Astfel, în această zonă limitată, depunerea particulelor fine aflate în supensie va putea conduce pe de-o parte la sedimentarea algelor planctonice, iar pe de altă parte la acoperirea cu un nou strat de suspensii a biocenozelor bentonice existente (eventual) în această zonă.

În orice caz, toate aceste efecte se vor atenua până la dispariţie în câteva luni de zile.

Ţinând cont de următoarele aspecte:

- necesitatea realizării lucrărilor de punere în siguranţă,

- zona astfel afectată este una redusă,

se poate aprecia că acest tip de *impact negativ* generatasupra asupra ecosistemelor acvatice, unul *limitat în timp şi spaţiu*, va fi practic unul *nesemnificativ .*

Ȋn ceea ce priveşte *populaţiile piscicole* pe baza informaţiilor din literatura de specialitate, din speciile existente în lacul de acumulare Portile de Fier pot fi aminitite următoarele: crap (*Cyprinus carpio),* caras (*Carassius auratus)*, şalău (*Sander lucioperca)*, ştiucă (*Esox lucius)*, lin (*Tinca tinca)*, clean (*Leuciscus cephalus)*, avat (*Aspius aspius –* specie interes comunitar*),* biban (*Perca fluviatilis),* somn (*Silurus glanis),* plătică (*Abramis brama*), sânger (*Hypophtalmichtys molitrix).*

În ceea ce priveşte cega (*Acipenser ruthens*), singura din familia *Acipenseridae* care a mai fost identificată cu mulţi ani în urmă în apele Dunării, posibilitatea de-a mai exista, în acest moment, câteva exemplare în lacul de acumulare este foarte redusă (tinde practic spre „0”).

Având în vedere modul de exploatare al SHEN Porţile de Fier I este puţin probabil ca vreuna din aceste specii să-şi fi stabilit habitatul chiar la piciorul disipatorului de energie al barajului.

Zgomotul generat de începerea lucrărilor - odată cu apariţia primelor utilaje (*dragă autopropulsată dotată cu greifer*) - va conduce la îndepărtarea din imediata vecinătate a barajului Porţile de Fier I, spre aval, a eventualelor populaţii de peşti existente în acest areal.

În această situaţie se poate afirmă că realizarea lucrărilor nu va genera nicio formă de impact asupra populaţiilor piscicole.

***Peisajul***

În timpul realizării lucrărilor, peisajul va fi afectat de prezența utilajelor și a echipelor de muncitori. Pe perioada functionarii obiectivului impactul vizual va fi unul pozitiv

***Mediul social și economic***

Activitatea propusă nu va avea impact asupra caracteristicilor demografice ale populației locale, nu va determina schimbări majore de populație în zonă.

**2.6 Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice**

* riscul de accidente majore: nu este cazul;
* riscul de dezastre naturale: nu este cazul ;
* riscuri cauzate de schimbările climatice: nu este cazul.

Nu se vor utiliza materiale cu risc pentru om/mediu și titularul de proiect/constructorul va lua măsuri în vederea prevenirii accidentelor.

**2.7 Riscurile pentru sănătatea umană**

Obiectivul propus nu are un caracter special care să-l facă incompatibil cu vecinătățile

Principalele elemente legate de impactul realizării și funcționării obiectivului asupra așezării umane și sănătății populației vor fi prezente mai ales în perioada execuției lucrărilor.

Pe malul stâng al Dunării, în zona platformei propuse pentru realizarea organizării tehnlogice nu există locuinţe/gospodării ale populaţiei aşa încât realizarea lucrărilor nu va genera vreo formă de impact negativ asupra populaţiei

1. **Amplasarea proiectului**

**3.1 Utilizarea actuală și aprobată a terenurilor**

Conform certificatului de urbanism nr.311 din 06.03.2020 emis de Primăria mun. Dr Tr Severin terenul este situat in intravilanul mun. Dr Tr Severin, este proprietatea Statului Roman si este conccesionat solicitantului cf.HG nr.2077din 24.11.2004 si cf. HG nr.15/2005 emise de Guvernul Romaniei, contract de concesiune nr.171 din 27.12.2004

Terenul este ocupat cu Barajul deversor S.H.E.N. Portile de Fier

**3.2 Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia**

Terenul pe care se va realiza interventia se află în zona de dezvoltare durabilă a Parcului Natural Porțile de Fier, potrivit zonării interne din Planul de Management al Parcului Natural Porțile de Fier. Pe terenul analizat nu există specii de plante și animale pentru care să fie necesare măsuri speciale de conservare.

**3.3 Capacitatea de absorbție a mediului natural, acordându-se o atenție specială următoarelor zone:**

* + 1. Zone umede, zone riverane, guri ale râurilor: ***nu este cazul*.**
    2. Zone costiere și mediul marin: ***nu este cazul.***
    3. Zonele montane și forestiere: ***nu este cazul.***
    4. Arii naturale protejate de interes național, comunitar, internațional
    5. Zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice
    6. Zonele prevăzute de legislația privind aprobarea Planului de amenajare a teritoriului național - Secțiunea a III-a - zone protejate, zonele de protecție instituite conform prevederilor legislației din domeniul apelor, a celei privind caracterul și mărimea zonelor de protecție sanitară și hidrogeologică

Amplasamentul proiectului se află în zona Parcului Natural Porțile de Fier și siturile Natura 2000: ROSPA0026 Cursul Dunării-Baziaș-Porțile de Fier și situl de importanţă comunitară - ROSCI0206 Porțile de Fier.

Titularul a obtinut avizul favorabil nr.2066 din 20.05.2020 al RNP Romsilva, Administratia Parcului Natural Portile de Fier

* + 1. Zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri: ***nu este cazul.***
    2. Zonele cu o densitate mare a populației: ***nu este cazul****.*
    3. Peisaje și situri importante din punct de vedere istoric, cultural sau arheologic: ***nu este cazul.***

1. **Tipurile și caracteristicile impactului potențial**
   1. **Importanța și extinderea spațială a impactului**

Fiind o zonă antropizată, în zonă și în imediata vecinătate a lucrărilor propuse, nu sunt identificate specii sau habitate de interes.

Se apreciază că populația nu va fi afectată în mod negativ din punct de vedere al calității mediului de lucrarile propuse.Beneficiarul va avea constant în vedere, indiferent de extinderea estimată a impactului, măsuri pentru evitarea/reducerea potențialelor efecte negative asupra mediului.

* 1. **Natura impactului**

Pe perioada execuției lucrărilor de amenajare, impactul asupra populației va fi minim În execuția lucrărillor se vor lua măsuri de protecție pentru a minimaliza poluarea cu praf și poluarea sonoră. Impactul va fi numai pe termen scurt (pe durata execuției lucrărilor).

Pentru perioada de exploatare, ca urmare a faptului că obiectivul propus în cadrul proiectului se va afla într-o zonă antropizată, se apreciază că impactul potențial asupra factorilor de mediu este nesemnificativ.

* 1. **Natura transfrontieră a impactului**

Proiectul nu intră sub incidenţa Convenţiei din 25 februarie 1991 privind evaluarea impactului asupra mediului în context transfrontieră, adoptată la Espoo la 25 februarie 1991, ratificată prin Legea nr. 22/2001.

* 1. **Intensitatea şi complexitatea impactului**

Se consideră că magnitudinea și complexitatea impactului generat de proiectul propus, atât din punct de vedere constructiv, cât și din punct de vedere funcțional, vor fi reduse și nu vor avea o influență semnificativă asupra factorilor de mediu din zonă.

* 1. **Probabilitatea impactului**

Posibilitatea de apariție a impactului asupra factorilor de mediu, în perioada de execuție, va avea caracter local. Probabilitatea unui impact semnificativ este redusă. Toate utilajele și echipamentele folosite la realizarea prezentei investiții vor avea un grad ridicat de performanță care vor îndeplini toate cerințele de mediu aferente.

* 1. **Debutul, durata, frecvenţa şi reversibilitatea impactului**

În perioada de execuție și de funcționare, impactul potențial asupra populației și sănătății populației, solului, folosințelor și bunurillor materiale, calității și regimului calitativ al apei, calității aerului și climei, generarea de zgomot și vibrații, peisajului și mediului vizual, interacțiunilor dintre elementele de mediu, prezintă următoarele caracteristici:

***În perioada de execuție****:*

* **Durata impactului*:*** impactul este de durată determinată, pe perioada realizării lucrărilor de construcție;
* **Frecvența impactului*:*** lucrările de construcție se vor derula într-o etapă compactă a cărei durată este precizată în studiul de fezabilitate;
* **Reversibilitatea impactului*:*** impactul este reversibil, întrucât, ulterior finalizării lucrărilor de execuție, vor fi efectuate lucrări specifice de redare a amplasamentului la starea inițială, curățarea terenului de pământ, nisip și trasportarea în zone reglementate; eliminarea deșeurilor generate de angajații de pe șantier și deșeurile de ambalaje rezultate de la materialele de construcții utilizate.

Măsurile întreprinse cu scopul evitării unor situații accidentale vor impiedica producerea unui impact ireversibil asupra factorilor de mediu.

***În perioada de funcționare****:*

* ***Durata impactului:*** foarte redusă;
* ***Frecvența impactului:*** accidental;
* ***Reversibilitatea impactului:***în condiții de funcționare normală a obiectivului din cadrul investiției propuse, se apreciează că nu sunt situații care să determine ireversibilitatea impactului.
  1. **Cumularea impactului cu impactul altor proiecte existente şi/sau aprobate**

Nu este cazul.

**4.8** **Posibilitatea de reducere efectivă a impactului**

Reducerea impactului asupra mediului se realizează respectând condițiile impuse pentru executarea lucrărilor prevăzute de proiect, ***descrise la punctul IV.*** Aplicarea măsurilor de diminuare a impactului generat de realizarea investiției, împreună cu obligația constructorului de a respecta legislația de mediu în vigoare, vor contribui la reducerea oricărui potențial impact asupra mediului.

1. Observatiile publicului: pe perioada derularii procedurii nu au fost inregistrata observatii sau recomandari din partea publicului

**II. Motivele pe baza cărora s-a stabilit neefectuarea evaluării adecvate:**

Proiectul propus ***nu intră sub incidenţa art. 28 din O.U.G. nr. 57/2007*** privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, aprobată prin Legea nr.49/2011, deoarece nu poate avea efecte negative semnificative asupra siturilor Natura 2000, singur sau în combinație cu alte planuri sau proiecte, respectiv în zona de dezvoltare durabilă a Parcului Natural Porțile de Fier, conform Planului de Management aprobat prin H.G. nr.1048/2013.

Regia Națională a Pădurilor Romsilva Administrația Parcului Natural Porțile de Fier, în calitate de Administrator al Parcului Natural Porțile de Fier, a emis Avizul favorabil nr. 2066/20.05.2020.

Motivele care au stat la baza deciziei de emitere a avizului favorabil cu condiții restictive, sunt următoarele:

1. Investiția respectă prevederile legale ale art. 22 din O.U.G. nr.57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, aprobată prin Legea nr.49/2011, cu modificările şi completările ulterioare;
2. Investiția respecta prevederile Planului de Management și Regulamentul Parcului Natural Porțile de Fier, aprobat prin H.G. nr.1048/13.12.2013.
3. **Motivele pe baza cărora s-a stabilit neefectuarea evaluării impactului asupra corpurilor de apă:**

**Condiții de realizare a proiectului:**

* Lucrările se vor realiza în limita proprietății.
* Se vor respecta cele înscrise în avizele anexate și documentația tehnică, nu se vor accepta modificări.
* Poluarea în orice mod a apelor de suprafață sau subterane se sancționează prin aplicarea prevederilor Legii Apelor nr.107/1996, cu modificările și completările ulterioare.
* În cazul producerii unor daune riveranilor, din cauza unei exploatări necorespunzătoare care poate influența defavorabil curgerea apelor, poluarea apelor, stabilitatea malurilor, beneficiarul va suporta integral cheltuielile generate de remedierea acestora.
* Beneficiarul avizului de gospodărire a apelor are obligația să anunțe emitentul, în scris, data de începere a execuției lucrărilor, cu 10 zile înainte de aceasta.
* Poluarea in orice mod a apelor de suprafata sau subterane se sanctioneaza prin aplicarea prevederilor Legii Apelor nr. 107/1996 cu modificarile si completarile ulterioare

1. **Condițiile de realizare a proiectului** pentru evitarea sau prevenirea eventualelor efecte negative semnificative asupra mediului:

Lucrările se vor desfăşura pe amplasamentul din intravilanul mun. Dr Tr Severin, respectându-se următoarele prevederi:

* ***Se vor respecta datele şi specificaţiile din documentaţia tehnică precum şi legislaţia de mediu în vigoare;***
* ***Se vor respecta măsurile și condițiile impuse în avizul de gospodărire a apelor;***
* ***Se vor respecta măsurile și condițiile impuse în avizul administrației parcului natural Porțile de Fier;***
* ***Se vor respecta măsurile prevăzute prin proiect în vederea diminuării impactului asupra factorilor de mediu;***
* ***Beneficiarul răspunde de realizarea corectă a lucrărilor propuse, prezentate în Memoriul de prezentare;***
* Pe perioada de implementare a proiectului se vor utiliza echipamente și utilaje de generație recentă, prevazute cu sisteme performante de minimizare și reținere a poluanților în atmosferă și care să genereze nivele minime de zgomot;
* Utilajele ce vor deservi activitățile desfășurate vor trebui să dețină toate inspecțiile tehnice necesare care să ateste funcționarea corespunzătoare a tuturor echipamentelor ce pot genera scurgeri de lubrifianți sau produse petroliere;
* Se va interzice efectuarea de intervenții la mijloacele de transport și echipamente la locul lucrării pentru a evita scăpări accidentale de produs petrolier in sol
* În perioada executării lucrării de construcție a obiectivului se va avea în vedere aspectul salubru al utilajelor folosite, semnalizarea lucrărilor și asigurarea unui ritm corespunzator de lucru cu efecte asupra minimizării timpului necesar pentru implementare;
* Activitatea se va desfășura strict în zona avizată prin actele de reglementare obținute pentru investiție. Se interzice ocuparea unor alte suprafețe, necuantificate ca fiind necesare în economia investitiei;
* Se interzice abandonarea deșeurilor și/sau depozitarea în locuri neautorizate;

***Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.***

*Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.*

*Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.*

*Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.*

*Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.*

*Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.*

*Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.*

*Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.*

**p.DIRECTOR EXECUTIV,**

Gabriela CHIVU

**Șef Serviciu A.A.A.,**  **Întocmit,**

Dragoș Nicolae TARNIȚĂ Marilena FAIER

**Șef Birou C.F.M.**

Liviu CĂPRESCU Magda DUMBRAVEANU